**Бөтендөнья татар конгрессы Башкарма комитетының киңәйтелгән утырышның**

**РЕЗОЛЮЦИЯСЕ**

 5 декабрь 2015 ел Казан шәһәре

 Хисап дәверендә БТК Башкарма комитеты һәм аның комиссияләре Бөтендөнья татар конгрессының V съездында куелган мәсьәләләрне тормышка ашыру буенча байтак эш башкарды. Татар иҗтимагый оешмалары һәм чит илләрдәге берләшмәләре мәдәниятне, телне, гореф-гадәтләрне, татар халкының үзенчәлеген саклауга шактый зур өлеш кертә. Съезд тарафыннан хупланган “Татар халкының милли этник тәңгәллеген саклау концепциясе” нигезендә Татарстан Республикасы Министрлар Кабинеты карары белән расланган Татарстан Республикасы дәүләт программасы кабул ителде. Җитди таяныч булып, **“2014 – 2020 нче елларга Татарстан Республикасы дәүләт телләрен һәм Татарстан Республикасында башка телләрне саклау, өйрәнү һәм үстерү”** Татарстан Республикасы дәүләт программасы тора. Моннан тыш һәръелны үткәрелә торган авыл эшмәкәрләре, хатын-кызлар, дин әһелләре форумы, Федераль һәм Бөтенроссия авыл Сабантуйлары үткәрелде. Татар халкының телен, мәдәниятен, гореф-гадәтләрен саклау эшенә алар да җитди өлеш кертә.

Агымдагы елда мөһим чараларның берсе булып күп санлы абруйлы галимнәр, журналистлар һәм Россия Федерациясе регионнарының милли активистлары катнашында төбәк тарихын өйрәнүчеләр форумы узды. Форум оештыру документлары кабул итте һәм 26 кешелек Совет сайлады. Бөтендөнья татар конгрессы Башкарма комитеты һәм Татарстан Республикасы Фәннәр Академиясенең Мәрҗани исемендәге Тарих институты инициативасы белән күптомлы “Татар авыллары тарихы”н әзерләү буенча килешүгә кул куелды. Бу масштаблы эш Татарстан Республикасы Фәннәр Академиясе һәм төбәк тарихын өйрәнүче энтузиастлар белән бергә координацияләп эшләүне таләп итә. Бөтендөнья татар конгрессы Башкарма комитеты һәм Татарстан Республикасы Фәннәр Академиясенең Мәрҗани исемендәге Тарих институты белән бергә бу мәсьәләне игътибар үзәгендә тота һәм тарихны өйрәнү безнең эшчәнлегебезнең иң мөһим өлеше булып тора дип саный.

Билгеле булганча, төрле регионнарда танылган татар мәгърифәтчеләренә, иҗат һәм дин эшлекләренә багышланган традицион фәнни-гамәли конференцияләр үтә. Шулай ук, соңгы елларда иҗат һәм фән зыялыларының форумнары үткәрелә башлады. Бу төбәкләрдә туып, формалашып килгән хәрәкәт һәрьяктан хуплауга лаек.

Шунысы куанычлы, күптән түгел Татарстан Республикасы эшмәкәрләре Татарстан Республикасы Фәннәр Академиясенең Мәрҗани исемендәге Тарих институты белән бергә 3 томлы “Башкортостан татарлары тарихы”н нәшер итү өчен иганәчелек ярдәме күрсәтергә килештеләр. Бүген инде авыз тутырып әйтә алабыз: Татарстан эшмәкәрләре халкыбызга хас булган меценатлыкның күркәм өлгеләрен тергезә башлады. Бу уңайдан без бүгенге көндә татар илендә танылган Камил Әбләзовка (ике томлы “Татар тарихы” авторы), Нурулла Саттаровка, Ринат Насыйровка (Төмән), Лена Колесниковага (Чиләбе), Талим Әлимбаевка (Осмк), Фәһретдин Канюкаевка, Ильяс Шакуровка (Самара), Надыр Хәфизовка (Түбән Новгород), Руслан Зәбировка (Ырынбур), Ринат Әбүзәровка, Бакир Акҗегетовка (Пенза) һ.б. кебек меценатларга чиксез рәхмәтләребезне юллыйбыз.

Татар яшьләренең тормышында зур резонанс алган, “Татар кызы” традицон конкурсы тора. Башка еллардан аермалы буларак, быел конкурс Бөтенроссия чарасына әверелде һәм беренче этапта Россия Федерациясенең 12 регионында үтте. Чиләбе өлкәсенең татар конгрессы тырышлыгы белән башкарылган бу эшне аерым билгеләп үтәргә кирәк. Алар конкурсны бик югары дәрәҗәдә әзерләделәр һәм үткәрделәр. Катнашучы кызлар милли үзенчәлекне, сәләтне, аш-су һәм кул эшләре осталыгын һәм татар халкына гына хас булган башка сыйфатларны күрсәттеләр.

Тагын бер күркәм эшебез турында искә төшерми булмый. Бөтендөнья татар конгрессының халыкара эшчәнлегенә күптән түгел Мәскәү шәһәрендә үткән V Бөтендөнья ватандашлар конгрессында ил җитәкчелеге тарафыннан югары бәя бирелде. Бөтендөнья татар конгрессының Башкарма комитеты төрле илләрдә яшәүче ватандашлар белән нәтиҗәле хезмәттәшлек итә. Һәм бу бәяләүне без уртак уңышыбыз дип кабул итәбез. Тәмамланып баручы елда “Европа татарлары альянсы” ның икенче съезды һәм Берлинда Европа Сабантуе узды. Күптән түгел генә Татарстан Республикасы Президентының Финляндиягә сәфәре булды. Европадагы авторитетлы татар диаспораларның берсе булган фин татарлары җәмгыяте, Суоми иле белән хезмәттәшлек офыкларын күпкә киңәйтте.

Шул ук вакытта, көндәлек эшчәнлегебездә хәл ителмәгән мәсьәләләр дә байтак. Милләттәшләребездә Россия регионнарында милли һәм этномәдәни мәктәпләрнең саны елдан-ел кимүе зур борчылу уята. Туган телне өйрәнү еш кына формаль рәвештә уза. Мәктәпләрдә барган оптимизация беренче чиратта милли мәгарифкә китереп суга.

Киңәйтелгән үтырышта катнашучылар, чыгыш ясаучыларны тыңлап, фикер алышканнан соң түбәндәге карарга килделәр:

- гамәлдәге татар этномәдәни компонентлы мәктәпләрне һәм сыйныфларны саклап калуны БТК Башкарма комитетының иң мөһим бурычы дип санарга. Ана телендә белем бирүче мәктәпләрнең эшенә һәрдаим ярдәм итеп торырга. Ата-аналар һәм мәктәп җитәкчеләре белән максатчан эш алып барырга;

- җирле муниципаль мәгариф оешмалары белән берлектә мәктәпләрдә ана телен өйрәнүгә даими мониторинг ясап торырга;

- Россия Федерациясе регионнарындагы мәктәпләр һәм балалар бакчасын ремонтлауга ярдәм итүче эшмәкәрләрләр тәҗрибәсен киңрәк җәелдерергә, мәгълүмат чараларында даими яктыртырга, бу уңайдан төрле конкурслар, бәйгеләр уздырырга;

- сәләтле балалар өчен лицей-интернат һәм татар телен, мәдәниятен, гореф-гадәтләрен өйрәнү максатында шәхси татар һәм мөселман уку йортларын булдыруны дәвам итәргә;

- Россия Федерациясе регионнарының һәм чит ил берләшмәләренең татар милли-мәдәни оешмаларына Татарстан Республикасының даими вәкилләре белән берлектә татар яшьләре, татар хатын-кызлары, дин әһелләре һәм эшмәкәрләр форумнарын, һәм шулай ук Бөтенроссия авыл һәм Федераль Сабантуйларны, “Түгәрәк уен”, “Болгар җыены”н, “Искер җыены”н әзерләүдә һәм үткәрүдә актив катнашырга;

- чит илләрдәге татар иҗтимагый оешмаларына һәм берләшмәләренә Татарстан Республикасының даими вәкилләре белән берлектә якшәмбе мәктәпләрен ачу эшчәнлеген алып барырга, гамәлдәге мәктәпләрнең эшен камилләштерүгә омтылырга. Бу уңайдан БДБ һәм ватандашлар эшләре белән шөгыльләнүче «Россотрудничество» федераль агентлыгының һәм «Русский мир» фондының оештыру һәм финанс мөмкинлекләреннән киңрәк файдаланырга. Хакимият органнары белән берлектә милли мәгарифне, мәдәниятне, телне һәм гореф-гадәтләрне саклау һәм үстерү өлкәсендә республика һәм федераль грантлар алу өчен конкурсларда катнашу мөмкинлекләрен актив рәвештә кулланырга;

- татар яшьләренә мәдәниятне, милли үзенчәлекләрне, телне саклап калуга юнәлдерелгән “Мин татарча сөйләшәм», «Чәк-чәк пати» һәм башка шундый чараларын оештыруда һәрдаим ярдәм күрсәтергә;

- татар иҗтимагый оешмаларына һәм берләшмәләренә Россия төбәкләрендә һәм чит илләрдә үткәрелгән этно-социологик, комплекслы этно-лингвистик, тарихи археологик тикшеренүләр эшен дәвам итәргә;

- яшьләрнең ватандашлар туристик төркемнәре маршрутына Татарстан Республикасының истәлекле урыннары, халкыбызның тарихы, мәдәнияте, гореф-гадәтләре белән бәйле урыннарны кертү максатыннан “Россотрудничество” Федераль агентлыгы белән хезмәттәшлек итәргә;

- татар телен өйрәнүдә интернет технологияләрне киңрәк куллануны актив рәвештә дәвам итәргә: “Ана-теле”он-лайн мәктәбе, татар теле һәм әдәбияты буенча халыкара олимпиада, Татарстан Республикасының фән һәм мәгариф министрлыгы белән тәкъдим ителгән башка ресурсларны актив кулланырга;

- VII Бөтендөнья татар яшьләре форумын әзерләүдә һәм үткәрүдә яшьләр оешмаларына ярдәм күрсәтергә;

- Бөтендөнья татар конгрессы Башкарма комитетының Бөтендөнья башкорт корылтае һәм Кырым иҗтимагый оешмалары белән элемтәне кору һәм ныгыту эшен дәвам итәргә. Телне, мәдәниятне саклауга юнәлтелгән, рухи мирасы булган ике тугандаш халыкның мәдәни-мәгърифәти, фәнни-мәгърифәти чараларын бергә үткәрүне кулланырга;

- Казанда һәм Уфада фәнни-техника зыялылары, сәнгать осталары, язучылар, журналистлар, ике республиканың киң җәмәгатьчелеге катнашында Татарстанның һәм Башкортостанның Мәдәният көннәрен үткәрүне торгызырга;

- татар җәмәгатьчелеге тәкъдимнәрен исәпкә алып, танылган шагыйрь һәм меценат Закир Рәмиев (Дәрдемәнд) хөрмәтенә премия булдырырга һәм аны һәр елны милли мәдәниятне, телне һәм гореф-гадәтләрне саклауга зур өлеш керткән татар эшмәкәрләренә тапшырырга.